Vyf vas ná Piet Retief-plaasmoordFoto: Pexels Vyf persone is in hegtenis geneem in verband met die moord van Gunther Prigge (66) van Mooihoek in Piet Retief, Mpumalanga. “Die gewelddadige voorval het gisteraand omstreeks 19:45 plaasgevind,” het brig. Leonard Hlathi, woordvoerder van die polisie, aan Maroela Media bevestig. “Hy het by sy huis aangekom en gesien die hek staan oop. Hy het kort daarna gesien ŉ groep van vyf mans, met klapmusse, betree die huis.” Volgens inligting van die polisie het ŉ skietery ontstaan tussen die boer en die oortreders. “Twee van die oortreders is geskiet, maar kon vlug. Die boer is noodlottig gewond.” Die polisie is na die toneel ontbied en een van die beseerde verdagtes is naby die toneel gevind. “Drie van die mans is deur die loop van die nag by hul verskillende wegkruipplekke aangekeer. Die laaste verdagte is vanoggend in die bosse gevind, hy kon nie verder beweeg nie weens die erns van die skietwond wat hy opgedoen het.” Hlathi het gesê die polisie het beslag gelê op die vuurwapen wat gebruik is om die boer mee dood te skiet. “Die twee beseerde verdagtes is in ŉ hospitaal opgeneem en bly onder polisiebewaking. Drie verdagtes is agter tralies en hulle sal Woensdag, 27 Desember, in die Piet Retief-landdroshof verskyn.”